Karsten Lauritzen (V), 2009-05-13:
Jeg vil godt starte med at takke oppositionen for, at de har stillet denne forespørgsel om regeringens integrationsindsats.
Vi er dog i Venstre uforstående over for selve teksten, der ligger bagved, hvor man efterlyser en samlet plan for integrationen og de udsatte boligområder, og hvor man påstår, at integrationsindsatsens resultater indtil videre har været utilstrækkelige, for det er jo påstande, der står i skarp kontrast til den debat, som en række venstreorienterede - lad os kalde dem tænkere - som bl.a. Rune Engelbreth Larsen, har ført frem i Information tidligere på måneden I forbindelse med den debat er der blevet skrevet en artikel med overskriften »Strengt fortroligt: En uønsket succes«.
Det, der ifølge artiklen er en succes, er regeringens integrationsindsats, og pointen i artiklen er, at regeringen angribes for at skjule de gode resultater, fordi der er flere stemmer i, at det går dårligt med integrationen.
Det er kort sagt en klassisk venstreorienteret konspirationsteori, og som de fleste venstreorienterede konspirationsteorier er den selvfølgelig ikke rigtig.
Vi bruger i Venstre enhver lejlighed til at understrege, at vores politik rent faktisk virker.
På en ene side har vi altså en offentlig debat sat i gang af en del af venstrefløjen, hvor budskabet er, at det går godt med integrationen, og på den anden side har vi så partierne, der står bag den her forespørgsel, som betegner regeringens integrationsresultater som utilstrækkelige.
Jeg kan nævne et par eksempler ligesom integrationsministeren: Beskæftigelsesfrekvensen for indvandrere er steget ganske betydeligt over 50.000 flere er kommet i arbejde.
Antallet af praktikpladser til indvandrere og efterkommere er steget med næsten 50 pct. på kun 4 år.
Antallet af ghettoer er kraftigt faldende.
Og det er ikke resultater, der er kommet af sig selv, men af en fast, men fair udlændinge- og integrationspolitik.
En konsekvens af en fundamentalt ændret tilgang til området, som skete, efter at regeringen kom til i 2001.
Nu vil jeg ikke dvæle ved dobbeltmoralen ved, at en del af de partier, som med den her forespørgsel kritiserer regeringens indsats, er de selv samme partier, som ikke tog problemerne med udlændinge og integration seriøst, da de sad i regering og havde magten og muligheden for at tage fat, men blot konstatere, at det er fakta, at den tidligere SR-regering efterlod store integrationsproblemer og en ukontrolleret indvandring i Danmark.
Det er bl.a. sket via 24-års-reglen og tilknytningskravet, og faktum er jo, at det har virket, for antallet af opholdstilladelser i asylsager er kraftigt faldende.
Det samme gør sig gældende i med hensyn til familiesammenføring.
Omvendt har det jo ikke betydet, at der er kommet færre mennesker til Danmark, men det har blot betydet, at vi har givet flere arbejds- og opholdstilladelser til folk, der ønsker at arbejde og integrere sig eller ønsker at studere i Danmark.
Kort sagt er integrationen, særligt når det kommer til uddannelse og beskæftigelse, på rette vej som følge af regeringens faste og fair hånd over for udlændinge.
Men integration handler om langt mere end blot job og uddannelse.
Begge er jo skridt på vejen, men demokratisk integration og indsatsen mod radikalisering er også afgørende for vellykket integration.
Og vi har altså stadig væk betydelige udfordringer og et stort arbejde foran os, når det handler om at skaffe job og uddannelse såvel som den mere værdimæssige integration.
Nydanskere og andengenerationsindvandrere er desværre fortsat betydeligt overrepræsenteret i kriminalitetsstatistikkerne.
Problemerne er tydeligst, hvis man bevæger sig ud på Nørrebro og ser på de seneste bandekonflikter dér.
Vi må også i Venstre konstatere, at der desværre eksisterer parallelsamfund i Danmark, hvor man lever efter et andet værdisæt end det, der er og bør være normen i Danmark.
Vi må desværre også erkende, at der er frygtelige historier om undertrykkelse og tvangsægteskaber, som er en del af hverdagen for nogle muslimske piger og kvinder
Jeg har selv så sent som for en måned siden haft besøg af en person, som kunne berette nogle ganske forfærdelige historier om fædre fra indvandrerfamilier, som ikke accepterer, at deres døtre får danske kærester eller gifter sig med danske mænd, men som vælger at isolere deres døtre, tager dem ud af skolen og væk fra samfundet og udsætter dem for en frygtelig undertrykkelse.
Det er historier, som er uacceptable i Danmark anno 2009.
I Venstre har vi været og vil fortsat være meget optaget af at forhindre tvangsægteskaber.
Bl.a. derfor blev 24-års-reglen jo indført, og vi ser nu af resultaterne, at den rent faktisk virker.
I 2001 blev 63 pct. indvandrere og efterkommere fra ikkevestlige lande gift med en person bosat i udlandet; i 2007 var den andel faldet til 31 pct.
Men i Venstre er vi altid klar til at gøre det endnu bedre.
Det skylder vi de mange nydanskere, som ønsker at bo, arbejde og integrere sig i det danske samfund, og det skylder vi danskerne.